בתחילת עונת 2005 החליטה אוסטרברג קלמארי לעבור ליריבתה הגדולה של אומאו - יורגורדן. בעונה הראשונה שלה ביורגורדן, זכתה הקבוצה בגביע השוודי והגיעה עד לגמר גביע אופ"א, שם הפסידה לטורבינה פוטסדאם. בקיץ של אותה שנה, נסעה אוסטרברג קלמארי עם נבחרת פינלנד לאליפות אירופה שנערכה באנגליה. הייתה זו הפעם הראשונה בה פינלנד השתתפה בטורניר, לאחר שגברה בסיבוב המוקדמות האחרון על נבחרת רוסיה. במשחק הפתיחה של הטורניר, שיחקה פינלנד נגד אנגליה אל מול קהל של 29,092 צופים, במה שנחשב למשחק הנצפה ביותר בתולדות אליפויות אירופה. במשחק עצמו הפסידה הנבחרת הפינית 3-2, לאחר שספגו שער בדקה ה-91. בשני המשחקים הבאים בשלב הבתים, נגד שוודיה ודנמרק, השיגו הפיניות ארבע נקודות, והצליחו להפתיע ולעלות לחצי הגמר. בחצי הגמר פגשה פינלנד את אלופת אירופה המכהנת - גרמניה, הפסידה לה 4-1, והודחה מהטורניר. אוסטרברג קלמארי, שכבשה שני שערים במהלך הטורניר, הייתה אחת מהשחקניות הפיניות הבולטות בטורניר.